PMIndiaData/PMIndiaSum huggingface dataset:
संसदेच्या पावसाळी अधिवेशनाला सुरुवात होण्यापूर्वी पंतप्रधानांचे निवेदन

पावसाळी अधिवेशनात अनेक महत्त्वपूर्ण विषयांवर निर्णय होणे आवश्यक आहे. देशातल्या अनेक महत्त्वपूर्ण विषयांवर चर्चा होणे गरजेचे आहे आणि जेवढी व्यापक चर्चा होईल, सर्व वरिष्ठ अनुभवी लोकांचे मार्गदर्शन सभागृहाला मिळेल, तेवढा देशालाही फायदा होईल, सरकारला देखील आपल्या निर्णय प्रक्रियेत चांगल्या सुचनांमुळे लाभ होईल. सर्व राजकीय पक्ष सभागृहाच्या वेळेचा उपयोग देशातली महत्त्वपूर्ण कामे पुढे नेण्यासाठी करतील अशी मी आशा करतो. प्रत्येकाचे पूर्ण सहकार्य लाभेल आणि देशभरात भारताच्या संसदेच्या कामकाजाचे चित्र राज्य विधानसभांसाठीही प्रेरणादायी ठरेल असे उत्तम उदाहरण संसदेतील सर्व खासदार आणि सर्व राजकीय पक्ष सादर करतील अशी मला आशा आहे. दरवेळी मी माझी आशा व्यक्त केली आहे, प्रयत्नही केले आहेत. यावेळीही आशा व्यक्त करतो. यावेळीही प्रयत्न करत आहोत आणि आमचे प्रयत्न कायम सुरू राहतील. कोणताही पक्ष, कोणत्याही सदस्याला कोणत्याही विषयावर चर्चा करायची असेल तर सरकार चर्चेसाठी तयार आहे. हे पावसाळी अधिवेशन आहे, देशातील अनेक भागात पावसाने थैमान घातले आहे तर काही भाग असा आहे जिथे अपेक्षेपेक्षा कमी पाऊस झाला आहे. मला वाटते अशा विषयांवरील चर्चा खूप उपयुक्त ठरतील. खूप खूप धन्यवाद.
पंतप्रधानांच्या हस्ते सरदार सरोवराचे राष्ट्रार्पण, गुजरातमधल्या दोन सभांना पंतप्रधान करणार संबोधित

पंतप्रधान नरेंद्र मोदी गुजरातमधल्या केवडिया इथे 17 सप्टेंबर 2017ला सरदार सरोवराचे राष्ट्रार्पण करणार आहेत. धरणाची उंची अलीकडेच 138-68 मीटरपर्यंत वाढवण्यात आली असून, उपयुक्त साठा 4.73 दशलक्ष एकर फूट करणे शक्य होणार आहे. याचा मोठा फायदा गुजरात, राजस्थान, मध्य प्रदेश आणि महाराष्ट्र या सहभागी राज्यांना होणार आहे. या प्रकल्पामुळे नर्मदा नदीचे पाणी कालवे आणि जलवाहिन्यांच्या माध्यमातून गुजरातमधल्या टंचाईग्रस्त भागात पोहोचवण्यासाठी मदत झाली आहे. या प्रकल्पातून होणाऱ्या सिंचनाचा फायदा सुमारे 10 लाख शेतकऱ्यांना होणे अपेक्षित आहे. तसेच विविध गावे आणि शहरातल्या सुमारे 4 कोटी नागरिकांना यामुळे पेयजल पुरवणे शक्य होणार आहे. जलवहनाचा सर्वात मोठा मानवी प्रयत्न, असे या प्रकल्पाचे वर्णन केले जाते. या प्रकल्पातून वर्षाला अब्जावधी एकक जलविद्युत निर्मिती अपेक्षित आहे. धरणाचे राष्ट्रार्पण केल्यानंतर पंतप्रधान साधू बेटाला भेट देतील. या बेटावर सरदार वल्लभभाई पटेल यांचे स्मृतिस्थळ आणि एकता पुतळा यांची निर्मिती केली जात आहे. या प्रकल्पाच्या प्रगतीचा आढावा पंतप्रधान घेतील. प्रकल्पांतर्गत 182 मीटर उंचीचा पुतळा, प्रदर्शन सभागृह, स्मृती बगिचा आणि अतिथी केंद्र यांचा समावेश आहे. नर्मदा महोत्सवाच्या सांगता समारंभाला पंतप्रधान उपस्थित राहतील आणि डभोई इथे ते सभेला संबोधित करतील. कार्यक्रमादरम्यान ते ‘राष्ट्रीय आदिवासी स्वातंत्र्य सैनिक’ संग्रहालयासाठी भूमिपूजन करतील. त्यानंतर पंतप्रधान अमरेलीला भेट देतील. एपीएमसीच्या नव्या मार्केट यार्डचे उद्‌घाटन ते करतील. अमर दूधसंघाच्या नव्या प्रकल्पांचे उद्‌घाटन ते करतील, तसेच मध निर्मिती केंद्रासाठी ते भूमिपूजन करतील. अमरेली इथे सहकार संमेलनालाही ते संबोधित करतील.
सरदार पटेल यांना जयंतीनिमित्त पंतप्रधानांची आदरांजली

पंतप्रधान श्री नरेंद्र मोदी यांनी सरदार पटेल यांना त्यांच्या जयंतीनिमित्त श्रद्धांजली वाहिली. “देश की एकता के सूत्रधार लौह पुरुष सरदार वल्लभभाई पटेल को उनकी जयंती पर शत-शत नमन। सरदार पटेल यांना त्यांच्या जयंती निमित्त श्रद्धांजली. पंतप्रधान म्हणाले की, सरदार पटेल यांनी देशासाठी केलेले योगदान संस्मरणीय आहे. ”
माहिती आणि संवाद तंत्रज्ञान क्षेत्रासंदर्भात भारत आणि दक्षिण आफ्रिका यांच्यात सामंजस्य करार

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि आफ्रिका यांच्यात माहिती आणि संवाद तंत्रज्ञान क्षेत्रात परस्पर सहकार्याला प्रोत्साहन देण्यासाठी 8 जुलै 2016 रोजी स्वाक्षरी केलेल्या सामंजस्य कराराबाबत माहिती दिली. माहिती आणि संवाद तंत्रज्ञान क्षेत्रात दोन्ही पक्षांमध्ये सहकार्याला प्रोत्साहन देण्यासाठी आंतर-संस्थात्मक संबंध प्रस्थापित करण्याच्या दृष्टीने हा सामंजस्य करार सहाय्यक ठरेल. या करारामुळे माहिती आणि संवाद तंत्रज्ञान क्षेत्रात दोन्ही देशांमधील खासगी संस्था, क्षमता उभारणी संस्था तसेच शासकीय आणि इतर सार्वजनिक संघटना यांच्यात सहकार्य आणि देवाण-घेवाण वाढीला लागेल.
सनदी लेखापाल संस्थांमधील सहकार्याबाबत भारत आणि कॅनडा यांच्यातील सामंजस्य कराराला मंत्रीमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने “इन्स्टिट्यूट ऑफ चार्टर्ड अकाऊंटन्ट्स ऑफ इंडिया (आयसीएआय)” आणि “चार्टर्ड प्रोफेशनल अकाउंटंट्स ऑफ इंडिया (सीपीए)” यांच्यातील सामंजस्य कराराला मंजुरी दिली आहे. विवरण : मंत्रिमंडळाने 2011 मध्ये स्वाक्षरी करण्यात आलेल्या सामंजस्य कराराला ही कार्योत्तर मंजुरी दिली आहे या करारांतर्गत परस्पर सदस्यत्वासाठी व्यवस्थेची तरतूद आहे जी विशिष्ट निकषांनुसार दोन्ही संस्थांच्या संबंधित सदस्यांना लागू असेल. या करारात परिभाषा . शिक्षण याबाबत सहकार्य तसेच चार्टर्ड अकाउंटेंट प्रवेश स्‍तराच्या व्यावसायिक गुणवत्‍ता, कौशल्य आणि क्षमता यांचे मूल्यांकन समाविष्ट आहे. प्रभाव : याचा उद्देश आईसीएआआयचे सदस्‍य, विद्यार्थी आणि त्यांच्या संस्थांच्या व्यापक हितासाठी परस्पर लाभदायक संबंध विकसित करणे हा आहे. हा करार आयसीएआयच्या सदस्यांना त्यांचे व्यावसायिक क्षितिज विस्तारण्याची संधी उपलब्ध करेल. त्याचबरोबर आयसीएआय स्थानिक देशांच्या ब्रॅण्ड निर्मितीला बळकट करणारी संस्था बनेल. या करारामुळे आयसीएआय आणि सीपीए कॅनडा दरम्यान मजबूत कार्य संबंध विकसित होतील. लाभार्थी : हा करार अधिकाधिक युवा भारतीय चार्टर्ड अकाउंटेंटना सीपीए कॅनडातून व्यावसायिक मान्यता मिळवण्यासाठी प्रोत्साहित करेल आणि त्यांना कॅनडामध्ये व्यावसायिक संधी शोधण्यात मदत करेल. अनेक भारतीय चार्टर्ड अकाउंटेंट कॅनडातील कंपन्यांमध्ये उच्च पदावर कार्यरत आहेत आणि त्यांच्याकडे सीपीए कॅनडाची मान्यता आहे. कॅनडातील कंपन्यांचा भारतीय गुणवत्ता आणि कौशल्यावरील विश्वास वाढेल आणि तिथल्या कंपन्या त्यांना नियुक्त करण्यासाठी पुढे येतील. अंमलबजावणी धोरण आणि उद्दिष्टे हा करार त्या सदस्यांना लागू होईल ज्यांनी आयसीएआय अथवा कॅनेडिअन प्रोव्हिन्शिअल सीपीए संस्‍थामधून आवश्‍यक शिक्षण , परीक्षा आणि प्रायोगिक अनुभव प्राप्‍त केले आहे. हा करार त्या व्यक्तींना लागू होत नाही ज्यांनी तिसऱ्या पक्षाबरोबर करार करून आयसीएआय किंवा कॅनेडिअन प्रोव्हिन्शिअल सीपीएचे सदस्यत्व मिळवले आहे.
सातव्या वेतन आयोगाला चार महिन्यांची मुदत वाढ

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत सातव्या वेतन आयोगाला चार महिन्यांची मुदत वाढ देण्यास मंजुरी देण्यात आली. ३१ डिसेंबर २०१५ पर्यंत हा कालावधी वाढवून देण्यात आला आहे. पार्श्वभूमी: केंद्र सरकारने सातव्या वेतन आयोगाची स्थापना २८ फेब्रुवारी २०१४ रोजी केली होती. ही स्थापना ज्या प्रस्तावाद्वारे झाली होती त्यानुसार स्थापना दिवसापासून १८ महिन्यांच्या आत या आयोगाला आपल्या सूचना सादर करायच्या होत्या व ही मुदत २७ ऑगस्ट २०१५ रोजी संपत आहे. कामाचा आवाका व संबंधितांशी सखोल सल्लामसलत या गोष्टींच्या अनुषंगाने सातव्या केंद्रीय वेतन आयोगाने सरकारला हा कालावधी ३१ डिसेंबर पर्यंत अर्थात चार महिन्यांनी वाढवून देण्याची विनंती केली होती.
विज्ञान आणि तंत्रज्ञान सहकार्यासंबंधित भारत आणि इंडोनेशियातील सामंजस्य कराराला मंत्रीमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रीमंडळाच्या बैठकीत विज्ञान आणि तंत्रज्ञान सहकार्यासंबंधित भारत आणि इंडोनेशियातील सामंजस्य कराराला मंजुरी देण्यात आली. या सामंजस्य करारावर मे 2018 मध्ये नवी दिल्ली इथून विज्ञान, तंत्रज्ञान आणि पृथ्वी विज्ञान मंत्री हर्षवर्धन यांनी भारतातर्फे तर इंडोनेशियातर्फे जकार्ता येथून तिथले संशोधन तंत्रज्ञान आणि उच्च शिक्षण मंत्री मोहम्मद नासीर यांनी स्वाक्षऱ्या केल्या. या करारामुळे विज्ञान, तंत्रज्ञान क्षेत्रात परस्पर हिताला चालना मिळणार आहे. हितसंबंधितांमध्ये भारत आणि इंडोनेशियातल्या संस्थांमधले शास्त्रज्ञ, शिक्षक, संशोधन आणि विकास प्रयोगशाळा व कंपन्या यांचा समावेश आहे. तात्काळ सहकार्यासाठीच्या संभाव्य क्षेत्रांमध्ये माहिती आणि दळणवळण तंत्रज्ञान, सागरी विज्ञान व तंत्रज्ञान, जीवन विज्ञान, ऊर्जा संशोधन, जल तंत्रज्ञान, आपत्ती व्यवस्थापन, अंतराळ विज्ञान, तंत्रज्ञान आणि उपयोजनं, उपयोजित रसायनशास्त्र यांचा समावेश आहे.
पंडित जवाहरलाल नेहरू यांच्या पुण्यतिथीनिमित्त पंतप्रधान नरेंद्र मोदी यांनी वाहिली आदरांजली

भारताचे पहिले पंतप्रधान पंडित जवाहरलाल नेहरू यांच्या पुण्यतिथीनिमित्त पंतप्रधान नरेंद्र मोदी यांनी आज त्यांना आदरांजली वाहिली आहे. “आपले पहिले पंतप्रधान पंडित जवाहरलाल नेहरू यांच्या पुण्यतिथीनिमित्त त्यांना आदरांजली अर्पण करतो” असे पंतप्रधान म्हणाले.
पंतप्रधानांकडून पॅरालिम्पिकमध्ये उंच उडी T47 क्रीडा प्रकारात रौप्य पदक जिंकल्याबद्दल निषाद कुमारचे अभिनंदन

नवी दिल्ली, 29 ऑगस्ट 2021 पंतप्रधान नरेंद्र मोदी यांनी टोक्यो पॅरालिम्पिक स्पर्धेत उंच उडी T47 क्रीडा प्रकारात रौप्य पदक जिंकल्याबद्दल निषाद कुमारचे अभिनंदन केले आहे. ट्वीट संदेशात पंतप्रधान म्हणाले; "टोक्योमधून आणखी एक आनंदाची बातमी! पुरुष उंच उडी T47 क्रीडा प्रकारात निषाद कुमारने रौप्य पदक पटकावले आहे. निषाद उत्कृष्ट कौशल्य आणि दृढता असलेला उत्तम खेळाडू आहे. त्याचे अभिनंदन. #Paralympics"
इंडिया पोर्टस ग्लोबल लि. (आयपीजीएल)ला डीपीई नियमावलीतून सूट देण्यास केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने इंडिया पोर्टस ग्लोबल लि. (आयपीजीएल)ला डीपीई नियमावलीतून सूट देण्यास मंजूरी दिली आहे. आरक्षण आणि दक्षतांसंबंधी नियमांना ही सूट लागू नाही. आयपीजीएल ही कंपनी कायदा 2013 अन्वये जवाहरलाल नेहरू पोर्ट ट्रस्ट (जेएनपीटी) आणि दीनदयाल पोर्ट ट्रस्ट (डीपीटी) याच्या (पूर्वीचे कांडला पोर्ट ट्रस्ट (केपीटी)) यांच्या पुढाकारात विशेष कामगिरीसाठी नौवहन मंत्रालयाच्या अखत्यारित आणि इराणमधील चाबहार येथील शहीद बाहेस्थी बंदराच्या विकास आणि व्यवस्थापनासाठी स्थापन करण्यात आली होती. या संयुक्त आणि व्यापक योजनेतून म्हणजे (जॉईंट कॉम्प्रीहेन्सीव प्लॉन ऑफ ॲक्शनमधून) (जेसीपीओए) अमेरिका बाहेर पडल्यानंतर, अमेरिकेच्या निर्बंधांचा परिणाम होऊ नये म्हणून परराष्ट्र व्यवहार मंत्रालयाने नौवहन मंत्रालयाला जेएनपीटी आणि डीपीटीला योजनेतून वगळण्याची सूचना 29 ऑक्टोबर 2018 रोजी केली होती. यानुसार आणि संबंधित समितीच्या मंजुरीवर आधारित जेएनपीटी आणि डीपीटीचे समभाग सागरमाला डेव्हलपमेंट कंपनी लि. (एसडीसीएल) ने 17 डिसेंबर 2018 रोजी विकत घेतले. एसडीसीएल ही केंद्रीय उपक्रम असल्यामुळे आयपीजीएल ही एसडीसीएलची उपकंपनी म्हणजेच केंद्रीय उपक्रम बनली. पर्यायाने डीपीईची नियमावली आयपीजीएलला तांत्रिकरित्या लागू होते. चाबहार बंदर हा देशाचा परदेशातील धोरणात्मक उद्देशाने सुरू केलेला पहिला प्रकल्प आहे. त्यामुळे नौवहन मंत्रालय आणि परराष्ट्र व्यवहार मंत्रालयाच्या सूचनांनुसार डीपीईची नियमावली पाच वर्षासाठी त्याला लागू न करता बोर्ड व्यवस्थापनाखालील कंपनी म्हणून आयपीजीएलचे काम सुरू राहणे अतिशय आवश्यक आहे. त्यामुळे प्रकल्पाचे काम सुरू राहण्यासाठी नौवहन मंत्रालयाने आयपीजीएलला डीपीई नियमावलीतून वगळण्याची विनंती केली होती.
मालदिवच्या राष्ट्रपतींच्या अधिकृत भारत दौऱ्यातील फलनिष्पत्तींची यादी

अ. प्रकल्पांचे पुनरावलोकन 1. ग्रेटर माले कनेक्टिव्हिटी प्रकल्पाचा पहिला टप्पा- 500 दशलक्ष अमेरिकी डॉलर्सचा भारत अर्थसहाय्यित प्रकल्प- कायमस्वरूपी कामांची सुरूवात 2. हुलहुमले येथील 4,000 सामाजिक गृहनिर्माण सदनिकांच्या बांधकामाच्या प्रगतीचा आढावा घेण्यात आला. एक्झिम बँक ऑफ इंडियाच्या बायर्स क्रेडिट फायनान्स अंतर्गत यासाठी 227 दशलक्ष अमेरिकी डॉलर्सअर्थसहाय्य केले आहे. 3. अड्डू रस्ते आणि 34 बेटांमधील पाणी, स्वच्छता तसेच फ्रायडे मशीद जीर्णोद्धार प्रकल्पांसह भारत मालदीव विकास सहकार्याचा आढावा ब . करार/सामंजस्य करारांची देवाणघेवाण 1. एनआयआरडीपीआर, भारत आणि स्थानिक सरकारी प्राधिकरण, मालदीव यांच्यात मालदीवच्या स्थानिक परिषद आणि महिला विकास समितीच्या सदस्यांच्या क्षमता निर्माण आणि प्रशिक्षणाबाबत सामंजस्य करार 2.आयएनसीओआयएस, भारत आणि मत्स्यव्यवसाय मंत्रालय मालदीव यांच्यात संभाव्य मासेमारी क्षेत्र अंदाज क्षमता निर्माण, डेटा सामायिकरण आणि सागरी वैज्ञानिक संशोधनामध्ये सहकार्यावर सामंजस्य करार 3. भारताच्या सीईआरटी- आणि मालदीवच्या एनसीआयटी यांच्यात सायबर सुरक्षा क्षेत्रात सहकार्यासाठी सामंजस्य करार 4. भारताच्या एनडीएमए आणि मालदीवच्या एनडीएमए यांच्यात आपत्ती व्यवस्थापन क्षेत्रात सहकार्यासाठी सामंजस्य करार 5. भारताच्या एक्झिम बँक आणि मालदीव वित्त मंत्रालय यांच्यात मालदीवमधे पोलिस पायाभूत सुविधा उभारण्यासाठी 41 दशलक्ष अमेरिकी डॉलर्सचा बायर्स क्रेडिट अर्थसहाय्याचा करार 6. हुलहुमाले येथे बांधल्या जाणार्‍या अतिरिक्त 2,000 सामाजिक गृहनिर्माण सदनिकांसाठी 119 दशलक्ष अमेरिकी डॉलर्स बायर्स क्रेडिट निधीच्या मंजुरीवर एक्झिम बँक ऑफ इंडिया आणि मालदिव वित्त मंत्रालय यांच्यात इरादा पत्र क. घोषणा 1. मालदीवमधील पायाभूत सुविधा प्रकल्पांना वित्तपुरवठा करण्यासाठी 100 दशलक्ष अमेरिकी डॉलर्स नवीन कर्ज हमीचा विस्तार 2. कर्ज हमी अंतर्गत 128 दशलक्ष अमेरिकी डॉलर्सच्या हनीमधू विमानतळ विकास प्रकल्पासाठी ईपीसी कंत्राटाला मान्यता 3. कर्ज हमी अंतर्गत गुल्हिफाहलू बंदर विकास प्रकल्पाच्या डीपीआरला मान्यता आणि 324 दशलक्ष अमेरिकी डॉलर्सच्या निविदा प्रक्रियेची सुरुवात 4. कर्ज हमी अंतर्गत 30 दशलक्ष अमेरिकी डॉलर्सच्या कर्करुग्णालय प्रकल्पासाठीचा व्यवहार्यता अहवाल आणि वित्तीय समापनाची मान्यता 5. हुलहुमाले मधील अतिरिक्त 2,000 सामाजिक गृहनिर्माण सदनिकांसाठी एक्झिम बँक ऑफ इंडियाद्वारे 119 दशलक्ष अमेरिकी डॉलर्सचे बायर्स क्रेडिट वित्तपुरवठा 6. मालदीवमधून भारताला करमुक्त टूना निर्यात करण्याची सुविधा 7. मालदीवच्या राष्ट्रीय संरक्षण दलाला पूर्वी प्रदान केलेल्या -सीएसजी हुरावी जहाजाच्या जागी बदली जहाजाचा पुरवठा 8. मालदीवच्या राष्ट्रीय संरक्षण दलाला दुसऱ्या लँडिंग क्राफ्ट असॉल्टचा (एलसीए) पुरवठा 9. मालदीव राष्ट्रीय संरक्षण दलाला 24 लोकोपयोगी वाहने भेट
जम्मूमधे इंडियन इन्स्टिट्यूट ऑफ मॅनेजमेंट उभारायला केंद्रीय मंत्रिमंडळाची मान्यता

जम्मूमधे इंडियन इन्स्टिट्यूट ऑफ मॅनेजमेंट उभारायला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या आज झालेल्या बैठकीत मान्यता देण्यात आली. जम्मूमधल्या जुन्या सरकारी अभियांत्रिकी आणि तंत्रज्ञान महाविद्यालयाच्या परिसरात तात्पूरत्या स्वरुपात 2016-17 या शैक्षणिक वर्षापासून हे आय.आय.एम. कार्यान्वित करण्यात येणार आहे. सुरुवातीच्या 2016-2020 या काळासाठी या परिसरात तात्पूरत्या स्वरुपातल्या या प्रकल्पासाठी 61.90 कोटी रुपयांचा खर्च अपेक्षित आहे. व्यवस्थापन क्षेत्रातल्या पदव्युत्तर-पदविका अभ्यासक्रमासाठी यावर्षी 54 विद्यार्थी प्रवेश घेऊ शकतील, त्यात वाढ करत चौथ्या वर्षी 120 विद्यार्थी या अभ्यासक्रमाला प्रवेश घेऊ शकतील. कायमस्वरुपी परिसरासाठी तपशीलवार प्रकल्प अहवाल तयार करण्यात येत असून, त्यानंतरच परिसर उभारणीच्या प्रक्रियेला सुरुवात होणार आहे. सोसायटीज् रजिस्ट्रेशन कायदा 1860 अंतर्गत आय.आय.एम. जम्मू सोसायटीच्या स्थापनेलाही मंत्रिमंडळाने मंजूरी दिली. पंतप्रधान नरेंद्र मोदी यांनी जम्मू-कश्मीरसाठी जाहीर केलेल्या विकास पॅकेजचा हा भाग आहे. पूर्वपिठीका: व्यवस्थापन आणि या क्षेत्राशी संबंधित विषयांवर उत्तम दर्जाचे शिक्षण देणारी सर्वोत्कृष्ट संस्था म्हणून आय.आय.एम. देशात ओळखली जाते. देशात सध्या 19 आय.आय.एम. आहेत.
कर्नाटकचे मुख्यमंत्री म्हणून शपथ घेतलेल्या बी एस बोम्मई यांचे पंतप्रधानांकडून अभिनंदन

पंतप्रधान नरेंद्र मोदी यांनी, कर्नाटकचे मुख्यमंत्री म्हणून शपथ घेतलेल्या बी एस बोम्मई यांना शुभेच्छा दिल्या आहेत. कर्नाटकचे मुख्यमंत्री म्हणून शपथ घेतलेल्या बी एस बोम्मई यांचे अभिनंदन. विधिमंडळ आणि प्रशासकीय समृद्ध अनुभव लाभलेले बोम्मई,राज्यात आमच्या सरकारने केलेले असामान्य कार्य वृद्धिंगत करतील असा मला विश्वास आहे. यशस्वी कारकिर्दीसाठी त्यांना शुभेच्छा, असे पंतप्रधानांनी ट्वीटरवर म्हटले आहे.
थायलंडचे राजे भूमीबोल अदुल्ल्यादेज यांच्या निधनाबद्दल पंतप्रधान नरेंद्र मोदी यांच्याकडून शोक व्यक्त

थायलंडचे राजे भूमीबोल अदुल्ल्यादेज यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. राजे भूमीबोल अदुल्ल्यादेज यासारख्या महान नेता गमावल्याने थायलंडच्या जनतेला झालेल्या दु:खात मी आणि भारतीय जनता सहभागी आहे. राजे भूमीबोल अदुल्ल्यादेज यांना थायलंडच्या जनतेने आदरणीय स्थान दिले आहे. अदुल्ल्यादेज यांच्या कुटुंबियांच्या दु:खात सहभागी असल्याचे पंतप्रधानांनी म्हटले आहे.
जॉडर्नच्या फ्लाइट लेफ्टनंट मुआथ अल कसासबेह यांच्या हत्येचा पंतप्रधानांकडून निषेध

फ्लाईट लेफ्टनंट मुआथ अल कसासबेह यांच्या निर्घृण हत्येचा पंतप्रधान नरेंद्र मोदी यांनी तीव्र निषेध व्यक्त केला आहे. यासंबंधीचा संदेश जॉर्डनचे राजे अब्दुल्लाह द्वितीय इब्न-अल-हुसैन यांना पंतप्रधान मोदी यांनी पत्र लिहून पाठवला आहे. “फ्लाईट लेफ्टनंट मुआथ अल कसासबेह यांच्या निर्घृण हत्येचे वृत्त समजल्यानंतर आपल्याला तीव्र धक्का बसला आणि दु:ख झाले. दहशतवाद हे एक आव्हान असल्याची आठवण या घटनेमुळे होते आणि दहशतवादाविरोधात आवाज उठविण्यासाठी जागतिक स्तरावर प्रयत्न झाले पाहिजेत. आम्ही या भ्याड आणि अविचारी हल्ल्याचा तीव्र निषेध करत आहोत. अशा दु:खाच्या काळात भारत जॉर्डन सरकारच्या पाठीशी आणि मृत्यू पावलेल्या शूर फ्लाईट लेफ्टनंटच्या कुटुंबियांच्या पाठीशी ठाम उभा आहे”, असे पंतप्रधानांनी आपल्या पत्रात म्हटले आहे
पंतप्रधान उद्या इंदूरमध्ये प्रवासी भारतीय दिवस कार्यक्रमाला उपस्थित राहणार

पंतप्रधान नरेंद्र मोदी प्रवासी भारतीय दिनानिमित्त उद्या इंदूरमध्ये कार्यक्रमाला उपस्थित राहणार आहेत. पंतप्रधानांनी ट्विट केले: “प्रवासी भारतीय दिनानिमित्त उद्या, 9 जानेवारी रोजी उत्साहाने भरलेल्या इंदूर शहराला भेट देण्यास उत्सुक आहे. जागतिक स्तरावर स्वतःची ओळख निर्माण करणाऱ्या आपल्या भारतीय समुदायाबरोबर संबंध अधिक वृद्धिंगत करण्याची ही एक उत्तम संधी आहे.”
राज्य स्थापना दिनानिमित्त पंतप्रधानांनी हिमाचल प्रदेशच्या जनतेला शुभेच्छा दिल्या

पंतप्रधान नरेंद्र मोदी यांनी राज्यस्थापना दिनानिमित्त हिमाचल प्रदेश मधल्या जनतेला शुभेच्छा दिल्या आहेत. “राज्य स्थापना दिनानिमित्त हिमाचल प्रदेश मधल्या जनतेला शुभेच्छा. येणा-या वर्षांमध्ये राज्य विकासाची नवी शिखरे पादाक्रांत करो “ असं पंतप्रधानांनी म्हटलं आहे.
पंतप्रधानांनी  प्रदेशात भारत-चीन सीमेजवळ जवानांसह आणि जनतेसह दिवाळी साजरी केली

पंतप्रधान नरेंद्र मोदी यांनी जवानांसमवेत दिवाळी साजरी करण्यासाठी आज हिमाचल प्रदेशातील किन्नौर जिल्ह्यातील भारत-चीन सीमेजवळच्या सुमडो गावाला भेट दिली. त्यांनी भारत-तिब्बेट सीमा पोलीस आणि भारतीय लष्करातील जवानांशी संवाद साधला आणि त्यांना मिठाई वाटली. जवानांशी संवाद साधताना ते म्हणाले कि २००१ सालापासून दरवर्षी ते दिवाळीत सशस्त्र दलाच्या कर्मचाऱ्यांना भेटायला जातात . ते म्हणाले कि संदेश २सोल्जर्स अभियानाचा भाग म्हणून जवानांना संदेश पाठवण्याच्या त्यांच्या आवाहनाला देशभरातील जनतेकडून अभूतपूर्व प्रतिसाद लाभला. पंतप्रधान म्हणाले कि माजी सैनिकांना एक पद एक निवृत्तीवेतन देण्याबाबत त्यांनी जे आश्वासन दिले होते ते पूर्ण केले आणि ते पूर्ण करू शकलो याचा त्यांना आनंद आहे. लष्करप्रमुख जनरल दलबीर सिंग यावेळी उपस्थित होते. सुमडोहून परत येताना पंतप्रधान थोडा वेळ जवळच्या चांगो गावात थांबले. त्यांनी तेथील लोकांना दिवाळीच्या शुभेच्छा दिल्या , त्यांच्याशी संवाद साधला आणि मुलांना मिठाई वाटली.
टोयॉटो कंपनीचे अध्यक्ष,अकिओ टोयाडा आणि सुझुकीचे प्रमुख ओ सुझूकी यांनी घेतली पंतप्रधानांची भेट

टोयॉटो कंपनीचे अध्यक्ष, अकिओ टोयाडा आणि सुझुकीचे प्रमुख ओ सुझूकी यांनी आज पंतप्रधानांची भेट घेतली. टोयॉटो आणि सुझूकी व्यवसाय भागिदारी आणि भविष्यातील तंत्रज्ञानविषयक विकास यावर यावेळी चर्चा झाली. या भागिदारीमुळे टोयॉटो तंत्रज्ञान आणि निर्मिती याबाबत जागतिक स्तरावर असलेली आघाडी आणि सुझूकीची कार निर्मितीमधील ताकद यांचा विशेषत: भारतात मेळ साधला जाईल, अशी अपेक्षा यामुळे नवीन विकसित तंत्रज्ञान भारताला वापरता येईल, अशी अपेक्षा आहे. याखेरीज या तंत्रज्ञानासाठी आवश्यक असलेल्या भागाच्या स्थानिक निर्मितीलाही चालना मिळू शकेल. ही भागिदारी “मेक इन इंडिया”ला चालना देईल आणि रोजगार निर्मितीत योगदान देईल. यामुळे भारतातून कारविषयक नव्या तंत्रज्ञानाच्या निर्यातीलाही वाव मिळेल.
लंडनमधील हल्ल्यांचा पंतप्रधानांकडून तीव्र शब्दात निषेध

लंडनमधील हल्ल्यांचा पंतप्रधान नरेंद्र मोदी यांनी तीव्र शब्दात निषेध केला असून, हे हल्ले धक्कादायक आणि वेदनादायी असल्याचे म्हटले आहे. “लंडनमधील हल्ले धक्कादायक आणि वेदनादायी आहेत. आम्ही त्यांचा निषेध करतो. या हल्ल्यांमध्ये दगावलेल्यांच्या कुटुंबियांप्रति मी संवेदना व्यक्त करतो आणि जखमींसाठी प्रार्थना करतो”, असे पंतप्रधानांनी म्हटले आहे.
माता अमृतानंदमयी यांच्या 63 व्या जन्मदिनानिमित्त पंतप्रधानांचे भाषण

प्रणाम अम्मा, व्यासपीठावरील माननीय महोदय, नमस्कारम्‌ ! या धार्मिक आणि पवित्र दिवशी मी अम्मांप्रती आदर व्यक्त करतो. परमेश्वरांकडे मी प्रार्थना करतो की त्यांना दीर्घायुष्य आणि उत्तम आरोग्य लाभो. लाखो भाविकांना त्या प्रकाश दाखवतात. एवढेच नव्‍हे तर अनेक भाविकांसाठी त्या जणू जीवनच आहेत. खऱ्या मातेप्रमाणेच त्या प्रत्यक्ष आणि अप्रत्यक्ष कृतीतून, दृश्य आणि नकळत त्या त्यांच्या भक्तांचे पालन करतात. अम्मांचे आशीर्वाद आणि निर्व्याज प्रेम मिळण्याचे भाग्य मला लाभले आहे. तीन वर्षांपूर्वी अम्मांच्या 60 व्या जन्मदिन सोहळयाला अमृतापुरी येथे उपस्थित राहून त्यांच्याप्रती आदर व्यक्त करण्याचे भाग्य मला लाभले. आज सोहळयाला व्यक्तीश: उपस्थित राहण्याचे भाग्य मला लाभले नसले तरी तंत्रज्ञानाच्या माध्यमातून त्यांना शुभेच्छा देता येत असल्याबद्दल मला आनंद आहे. नुकताच मी केरळहून परतलो. केरळातल्या जनतेकडून मिळालेल्या प्रेम आणि स्नेहामुळे मी भारावून गेलो. दिसणाऱ्या प्रत्येक गोष्टीत देव पाहणाऱ्या संतांची भूमी भारत आहे. यात मनुष्य प्रामुख्याने येतो. म्हणूनच मानवजातीची सेवा हे त्यांचे ब्रीदवाक्य झाले. बालपणीही अम्मा आपले अन्न इतरांना वाटयाच्या हे मला माहित आहे. वृध्दांची सेवा करण्याची आणि गरजूंना मदत करण्याची कळकळ त्यांना बालपणापासूनच होती. बालपणी त्या भगवान कृष्णाची पूजा करायच्या. हे त्यांचे गुण ही त्यांची ताकद होती. देवाप्रती भक्तीभाव आणि गरिबांप्रती समर्पणभाव हा संदेश मी त्याच्याकडून घेतला आहे. जगभरातल्या त्यांच्या भक्तांचीही हीच भावना आहे. अम्मा चालवत असलेल्या संस्था आणि उपक्रमातून त्यांनी केलेल्या सामाजिक आणि सेवाभावी कार्याविषयी मला माहित आहे. गरिबांना अन्न, निवारा, आरोग्य, शिक्षण आणि उपजीविका या पाच गरजा भागवण्यासाठी मदत करण्याबाबत त्या दक्ष असतात. स्वच्छता, पाणी, निवारा, शिक्षण आणि आरोग्य या क्षेत्रात अम्मांनी केलेले कार्य आणि देणगी उल्लेखनीय आहे. मला असे समजले आहे की यातील काही लाभार्थ्यांना आज प्रमाणपत्र मिळणार आहेत. विशेषत: शौचालय बांधणीसाठी अम्मांनी घेतलेल्या पुढाकाराचा खूप मोठा फायदा स्वच्छ भारत उपक्रमाला झाला आहे. केरळमध्ये स्वच्छतेसाठी एक कोटी रुपयांचे योगदान देण्याची प्रतिज्ञा अम्मांनी घेतली होती. या प्रतिज्ञेत गरिबांसाठी 50 हजार शौचालये निर्मितीचाही समावेश आहे. संपूर्ण राज्यभरात अम्मांच्‍या आश्रमाकडून दोन हजार शौचालये बांधूनही झाली असल्याचे आज मला सांगण्यात आले. पर्यावरण संवर्धन आणि शाश्वतता या क्षेत्रात त्या करत असलेल्या विविध कार्यक्रमाचे हे एक उदाहरण आहे. वर्षभरापूर्वी अम्मांनी “नमामी गंगे” उपक्रमासाठी एक कोटी रुपयांची मदत सढळ हस्ते केली होती. नैसर्गिक आपत्तीनंतर अम्मा करत असलेल्या मदतीबाबतही मला माहित आहे. जगाला भेडसावत असलेल्या अत्यंत कठीण समस्या सोडवण्यासाठी विद्यापीठातील संशोधक नवीन दृष्टिकोन शोधत असल्याची बाब आनंददायी आहे. या उत्सवात सहभागी होण्याची संधी दिल्याबद्दल मी मन:पूर्वक आभार व्यक्त करतो. अम्मांना पुन्हा एकदा शुभेच्छा.
राष्ट्रीय एकता दिनानिमित्त पंतप्रधानांनी केवडिया येथे दिली राष्ट्रीय एकता शपथ

राष्ट्रीय एकता दिनानिमित्त पंतप्रधान नरेंद्र मोदी यांनी आज केवडिया येथे ‘स्टॅच्यू ऑफ युनिटी’ येथे राष्ट्रीय एकता शपथ दिली. देशभरातल्या विविध पोलिस पथकांनी सादर केलेल्या राष्ट्रीय एकता दिन संचलनाची त्यांनी पाहणी केली. 2014 पासून 31 ऑक्टोबर हा दिवस राष्ट्रीय एकता दिन म्हणून साजरा केला जातो. या दिवशी देशभरात आयोजित करण्यात येणाऱ्या एकता दौडमधे समाजातल्या विविध स्तरातले लोक सहभागी होतात. विविध राज्यांचे ध्वजवाहक आणि गुजरात छात्र सेनेने पंतप्रधानांसमोर ‘एक भारत, श्रेष्ठ भारत’ संकल्पनेवर आधारित प्रात्यक्षिके सादर केली. पंतप्रधानांसमोर एनएसजी, सीआयएसएफ, एनडीआरएफ,सीआरपीएफ, गुजरात पोलीस, जम्मू काश्मीर पोलिसांनी आपआपल्या दलाची प्रात्यक्षिके पंतप्रधानांसमोर सादर केली. त्यानंतर पंतप्रधानांनी केवडिया येथे तंत्रज्ञान प्रदर्शन स्थळाचे उद्‌घाटन केले. आधुनिक तंत्रज्ञानाचे दर्शन घडवणाऱ्या आणि हवाई सुरक्षेसह पोलीस दलाच्या आधुनिकीकरणापर्यंत विविध संकल्पनांवर आधारित पोलीस दलाच्या स्टॉल्सनांही पंतप्रधानांनी भेट दिली.
‘हवामान-2021’संबंधी आयोजित नेत्यांच्या शिखर परिषदेत पंतप्रधान नरेंद्र मोदी यांचे भाषण

नवी दिल्ली, 22 एप्रिल 2021 महामहीम राष्ट्राध्यक्ष बायडन, मान्यवर सहकारी, आणि या पृथ्वीवरील माझे बंधू-भगिनी, नमस्कार ! ही परिषद आयोजित करण्यासाठी पुढाकार घेतल्याबद्दल मी सर्वप्रथम राष्ट्राध्यक्ष जो बायडन यांचे आभार मानतो. आज संपूर्ण मानवता जागतिक महामारीचा सामना करत आहे. आणि त्याचवेळी आयोजित करण्यात आलेली ही परिषद म्हणजे, हवामान बदलाचे संकट अजूनही कायम असल्याचे योग्य वेळी स्मरण करून देणारी आहे. किंबहुना, आज ‘हवामान बदल’ हे जगभरातील लक्षावधी लोकांसमोर प्रत्यक्षात उभे ठाकलेले संकटच आहे. त्यांच्या आयुष्यावर आणि उपजीविकेवर हवामान बदलाचे विपरीत परिणाम होत असल्याचे आपल्याला दिसते आहे. मित्रांनो, मानवतेला जर हवामान बदलाच्या संकटावर मात करायचे असेल, तर त्यासाठी ठोस कृतीशिवाय पर्याय नाही. आणि आपल्याला अशी कृती जलद गतीने, व्यापक स्तरावर आणि जागतिक आयाम लक्षात घेऊन करावी लागेल. आम्ही भारतात, या संदर्भातील आमची कर्तव्ये आणि जबाबदाऱ्या पार पाडत आहोत. 2030 पर्यंत 450 गिगावाट शाश्वत उर्जानिर्मितीचे आमचे उद्दीष्ट, आमची वचनबद्धता दर्शवणारे आहे. आमच्यासमोर विकासाची आव्हाने असतानाही आम्ही स्वच्छ ऊर्जा निर्मिती, ऊर्जा कार्यक्षमता, वनीकरण आणि जैव-विविधता जतन करण्यासंदर्भात अनेक पावले उचलली आहेत. आणि म्हणूनच, आम्ही अशा मोजक्या काही देशांपैकी आहोत ज्यांचे राष्ट्रीय निश्चित योगदान 2 अंश सेल्सियस तापमानाशी सुसंगत आहे. आम्ही जागतिक पातळीवरही योगदान देत आंतरराष्ट्रीय सौर सहकार्य, लीड आयटी आणि आपत्ती प्रतिबंधक पायाभूत संरचना सहकार्य विकसित केले आहे. मित्रांनो, हवामान बदल विषयक जबाबदार विकसनशील देश म्हणून, भारतात शाश्वत विकासाची आदर्श उदाहरणे निर्माण करणाऱ्या भागीदारांचे आम्ही स्वागत करतो. याचा, हरित अर्थव्यवस्था आणि स्वच्छ तंत्रज्ञान हवे असलेल्या इतर विकसनशील देशांनाही लाभ मिळू शकतो. म्हणूनच, राष्ट्राध्यक्ष बायडन आणि मी संयुक्तपणे, ‘भारत-अमेरिका हवामान बदल आणि स्वच्छ ऊर्जा अजेंडा 2030 भागीदारी’ सुरु करत आहोत. आम्ही एकत्रितरीत्या यासाठी गुंतवणूक उभी करू शकू, स्वच्छ तंत्रज्ञानाचा प्रत्यक्ष वापर आणि हरित सहकार्य साध्य करु शकू. मित्रांनो, आज, जेंव्हा आपण जागतिक हवामान बदलविषयक कार्यक्रमावर चर्चा करतो आहोत, त्यावेळी मला एक विचार आपल्या सर्वांसमोर मांडायचा आहे. भारताचे दरडोई कार्बन उत्सर्जन प्रमाण 60 % इतके असून जागतिक सरासरीपेक्षा ते कमी आहे. याचे कारण, भारतीयांची जीवनशैली आजही शाश्वत पारंपरिक पद्धतींशी जोडलेली आहे. आणि म्हणूनच, मला हवामान बदलासंदर्भात मला जीवनशैलीत बदल करण्यावर भर द्यायचा आहे. शाश्वत जीवनशैली आणि ‘मूलभूत गोष्टींकडे परत चला’ हे मार्गदर्शक तत्व, कोविड नंतरच्या आपल्या आर्थिक धोरणाचा महत्वपूर्ण स्तंभ असायला हवा. मित्रांनो, यावेळी मला थोर भारतीय विचारवंत, चिंतक, धर्मगुरु स्वामी विवेकानंद यांचे वचन आठवते. ते म्हणाले होते, “उठा, जागृत व्हा आणि आपले उद्दिष्ट साध्य होईपर्यंत थांबू नका!” आपण सर्वांनी मिळून हे दशक हवामान बदलविषयक ठोस कृतीचे दशक बनवूया. धन्यवाद, खूप खूप धन्यवाद !